Universis presentes litteras inspecturis: Nicolaus de Marconville, presbyter, in decretis baccalaureus, monasterii Molismensis cantor, vicarius generalis in spiritualibus et temporalibus reverendi in Christo patris et domini, domini Ludovici a Lotharingia, miseratione divina abbatis et perpetui commendatarii monasterii Sancti-Germani Autissiodor., ordinis sancti Benedicti, ad romanam ecclesiam nullo medio pertinentis, nec-non totus dicti monasterii conventus capitulariter ad sonum campane pro negotiis infrascriptis congregati, salutem in Domino. Cum nuper intimatum, mandatum et requisitum esset litteris prefati domini Ludovici a Lothoringia antedicti monasterii Sancti-Germani Autissiodor. abbatis famosissimam et spectatissimam dominam dominam ducissam Guisie, predicti domini abbatis matrem, magnopere cupere aliquot portiunculas sacrosanctarum reliquiarum que a multis ipsa intellexit eidem monasterio olim magno datas esse numero a pluribus pontificibus.... bone memorie viris, ut, videlicet, eisdem venerabilibus reliquiis ornare et decorare possit ecclesias a se et a suis generosissimis parentibus fundatas; quam postulationem nos sic capitulariter congregati dupliciter juri consonam perpendentes, tum quia jussu predicti domini abbatis nititur, tum quia ad propagandum, dilatandum atque augendum sanctorum cultum pertinet. Ea propter dicto citius postulatis annuimus, ac ut in talibus moris est, cereis reverenter accensis, diligenter curavimus ut aperirentur feretra atque alia repositoria predictarum nostrarum reliquiarum in quibus hec que sequuntur reperta, desumpta, et ut super dicte domine fideliter reddantur nobis vicario predicto et F. Nicolao Ponce, presbytero dicti monast. S. Germani Autiss. religioso expresse professo, resignata sunt eaque in parva quadam theca seu capsula oblonga et quadrata ferreis quatuor locellis distincta quibus predictarum reliquiarum inscriptiones nominatim super posite sunt; videlicet de portiuncula maxille sancti Mauritii martyris, de sudario sancti Germani Autiss. episcopi, de sancto Theobaldo, de capite sancti Agnarii episcopi. In quorum omnium et singulorum et premissorum fidem, robur, attestationem et testimonium sigilla nostra presentibus litteris duximus apponenda. Datum et actum in dicto monasterio Sancti-Germani Autissiodorensis, die secunda octobris, anno Domini millesimo quingentesimo quadragesimo secundo; presentibus ibidem discreto domino Ludovico le Jeune, presbytero, et Petro Thienot, seniore, apud Autissiodorum commorantibus, testibus ad premissa vocatis et rogatis.